ועדת הכלכלה, כנסת 18, פרוטוקול מספר 91, 2009-10-27 13:00

אופיר אקוניס: אני מבקש לפתוח את ישיבת ועדת הכלכלה.

אופיר אקוניס: על סדר היום תקנות התעבורה (הסדרים לתקופת הניסוי של הפעלת רכבת מקומית בירושלים) (הוראת שעה), התש"ע-2009.

אופיר אקוניס: קודם לא היו הערות.

אופיר אקוניס: עכשיו אם מישהו רוצה להעיר, שיעיר לסעיף מסוים.

אופיר אקוניס: עו"ד ראובני, אנחנו לא פותחים דיון מכיוון שתתחילי מייד בהקראה.

אופיר אקוניס: גם לעו"ד איתי עצמון יש הערות משלו.

אופיר אקוניס: אני מבקש להעיר הערות תוך כדי ההקראה.

חוה ראובני: אם פתחת את הדיון הקודם בתודות, אני מבקשת כאן להודות לעו"ד איתי עצמון, היועץ המשפטי של הוועדה שנפגש אתנו הבוקר למשך שעתיים וסייע לנו להכניס שיפורים בנוסח.

חוה ראובני: אקרא את הנוסח עם התיקונים וההערות של עו"ד עצמון שנכנסו כבר לנוסח.

יש תיקון: תקנות התעבורה (הסדרים להפעלת רכבת מקומית בירושלים)(הוראת שעה), התש"ע-2009

איתי עצמון: יש לנו הגדרה לתקופת ניסוי בחוק.

איתי עצמון: מכיוון שכאן עלול לקרות שלא תהיה חפיפה בין תקופת הניסוי המוגדרת בתקנות ובין תקופת הניסוי בחוק, החלטנו לוותר על זה.

אופיר אקוניס: בסדר, אנחנו מוחקים את המילים "לתקופת הניסוי של".

חוה ראובני: "בתוקף סמכותי לפי סעיף 70(1) ו-(22) לפקודת התעבורה, באישור ועדת הכלכלה של הכנסת לפי סעיף 21א(א) לחוק יסוד: הכנסת וסעיף 2(ב) לחוק העונשין, התשל"ז-1977 , אני מתקין תקנות אלה: כאן שונתה הגדרת "המנהל" כדי ליצור האחדה עם החוק שאושר לפני כמה דקות.

אופיר אקוניס: יש תמרור כזה כבר?

אופיר אקוניס: הוא מוכן?

קריאות: כן.

אופיר אקוניס: כלומר התמרור יהיה כבר בפיילוט?

חוה ראובני: כן.

חוה ראובני: ההגדרה "תקופת הניסוי" יורדת.

חוה ראובני: את התאריכים נכניס במקום אחר.

אופיר אקוניס: יש הערות לתקנה 1?

אופיר אקוניס: אם אין, התקנה מאושרת.

איתי עצמון: את השינוי הזה ביקשתי כדי למנוע חפיפה בין הוראות שרוצים להחיל אך ורק על הרכבת המקומית בתקנות האלה ובין הוראות דומות חופפות בתקנות התעבורה.

איתי עצמון: פשוט להבהיר את המצב המשפטי.

חוה ראובני: שלא תהיה שאלה איזו מן הנורמות חלה.

חוה ראובני: זה נותן עדיפות לתקנות האלה.

חוה ראובני: עכשיו מתווספת סדרה של חריגים להחלה המלאה.

אופיר אקוניס: אני מקווה שאנחנו מניחים את הבסיס לרכבת הקלה בתל-אביב בחוק ובתקנות האלה, רק שבמקום "בירושלים" יבוא "בתל-אביב".

הילה הדר: עד אז מקווים שכבר תהיה הוראה קבועה.

אופיר אקוניס: אני מקווה מאוד שזה יהיה עוד לפני שבני יהיה בר מצווה, וכעת הוא בן 5 וחצי.

אופיר אקוניס: אני רוצה לנסוע אתו ברכבת הקלה בתל-אביב.

חוה ראובני: עד שזה יהיה אולי הוא כבר ייסע לבד ...

אופיר אקוניס: דרך אגב, חבל, אבל זאת כנראה המציאות שבה אנו חיים.

אופיר אקוניס: נתחיל בירושלים ונראה איך זה עובד.

לאה ורון: בכל מקרה, בתום תקופת הפיילוט בכוונת המשרד, כפי שהודיע לוועדה, להעביר חקיקה מסודרת שתאפשר את הפעלת הרכבות בירושלים ובתל-אביב באופן מסודר.

דנית גלעד: השינוי הזה חדש עבורנו.

אופיר אקוניס: אני מציע שנסיים את הקראת התקנה.

אופיר אקוניס: את תקנה 1 אישרנו כבר.

אופיר אקוניס: שאלתי אם יש הערות לתקנה 1.

דנית גלעד: ההערה שלי מתייחסת לרישה של תקנה 2.

אופיר אקוניס: עו"ד ראובני תקרא את כל תקנה 2 ואז נשמע הערות.

אופיר אקוניס: אני מבקש לסיים תקנה-תקנה, וכאשר היא תסיים לקרוא את תקנה 2 נשמע הערות לתקנה 2.

אופיר אקוניס: היא התחילה כבר בהקראתו ולכן אנחנו נמשיך.

דנית גלעד: ההערה שלי מתייחסת למינוח "בתקופת הניסוי".

חוה ראובני: הפסקאות הבאות הן החריגים להחלה המלאה, שינויים שאנחנו רוצים להכניס בהחלה הזאת.

חוה ראובני: זה לא "תקופת הניסוי".

אופיר אקוניס: רפ"ק דנית גלעד, טוב, תעירי כעת.

דנית גלעד: ראשית, המינוח "תקופת ניסוי" מופיע כבר בחוק ואני לא רואה סיבה מדוע לא להשתמש בו.

דנית גלעד: מעבר לכך, אני חושבת שרצוי דווקא להשתמש בו כי זה מבהיר שמדובר בהפעלה של הרכבת המקומית ללא נוסעים.

דנית גלעד: זה דבר מיוחד.

דנית גלעד: לא היינו רוצים שיאריכו את התקנות אחר-כך למטרות אחרות.

דנית גלעד: אין נוסעים ברכבת הזאת.

דנית גלעד: כל תקנות התעבורה שמתייחסות לחובות של נהג כלפי נוסעים הוצאו מכלל תחולה.

דנית גלעד: חשוב לנו שזה יהיה ברור.

איתי עצמון: כפי שאמרתי קודם לכן, הסיבה שביקשתי את התיקון, כדי למנוע מצב שההגדרה "תקופת ניסוי" בהצעת החוק שאישרנו לקריאה שנייה ושלישית תהיה שונה מן ההגדרה המוצעת בתקנות.

איתי עצמון: בהגדרה כאן כתוב "התקופה שמיום פרסום תקנות אלה עד 8 בספטמבר 2010".

איתי עצמון: יום פרסום תקנות אלה עלול להיות לא תואם למועד תחילתו של החוק, ואז יכולות להיווצר לנו שתי תקופות ניסוי.

איתי עצמון: לא זאת הכוונה.

איתי עצמון: הכוונה היא תקופת ניסוי אחת.

איתי עצמון: זאת הסיבה לשינוי.

דנית גלעד: למה לא לקבוע "בתקופת הניסוי שהגדרתה בחוק"?

איתי עצמון: לא אכפת לי מה הפתרון, העיקר שתהיה אחידות.

חוה ראובני: אפשר לאמץ אחד משני פתרונות.

חוה ראובני: אפשר להגדיר "תקופת ניסוי": "כהגדרתה בחוק התעבורה (הסדרים לתקופת הניסוי)", בהנחה שהחוק יתפרסם ראשון.

חוה ראובני: סביר להניח שהוא יתפרסם ראשון ואולי אפשר יהיה להניח אותו עוד היום.

חוה ראובני: אפשרות אחרת היא להגיד בתוך תקנה 2: "בתקופה שעד ליום ...

חוה ראובני: – להלן תקופת הניסוי".

לאה ורון: לשם מה רב פקד גלעד זקוקה להגדרה "תקופת הניסוי" אם לא מוזכרת בה העובדה שהנוסעים לא יסעו בתקופת הניסוי?

חוה ראובני: המונח "תקופת הניסוי" מופיע בסיפה של פסקה (1) בתקנה 2.

דנית גלעד: תקופת הניסוי מוזכרת בהוראות אחרות, למשל בתקנה 2(1).

לאה ורון: לכן תקנו את זה.

לאה ורון: אבל לשם מה יש לך צורך בהגדרה הזאת?

דנית גלעד: לא תקנו את זה.

דנית גלעד: יש עדיין צורך במונח הזה.

חוה ראובני: נדאג לכך שהתקנות לא יתפרסמו לפני שהחוק יתפרסם.

אופיר אקוניס: אם אין לכם התנגדות להערת המשטרה אז נאמץ אותה.

איתי עצמון: אנחנו מחזירים בעצם את המונח "תקופת הניסוי".

אופיר אקוניס: אני מקווה שזה לא מפריע לניסוי עצמו.

אופיר אקוניס: אני פותח שוב את תקנה 1 לדיון.

איתי עצמון: גם בשם התקנות אנחנו מחזירים את המילים "הסדרים לתקופת הניסוי של"; ובתקנה 1 בהגדרות ייכתב: ""תקופת הניסוי" – כהגדרתה בחוק התעבורה ...", כלומר בחוק שאושר לא מזמן לקריאה שנייה ושלישית.

אופיר אקוניס: בסדר.

אופיר אקוניס: המשטרה שבעת-רצון כרגע?

דנית גלעד: בינתיים כן.

אופיר אקוניס: אני מאשר את תקנה 1 לפי התיקון שביקשה המשטרה, וגם את תקנה 2 שמשרשרת את התיקון של תקנה 1.

גיתית שיינין: גם בהגדרה בחוק אין את הנוסעים.

דנית גלעד: כן, אבל ברור שמדובר בניסוי.

דנית גלעד: יש בדברי ההסבר הסבר על כך ואם מישהו ירצה לפרש את המשמעויות של התקנות אז יהיה ברור מה הכוונה ב"תקופת הניסוי".

איתי עצמון: אבל גם כרגע בהגדרה שהוצעה לא כתוב שום דבר על כך שנוסעים לא יסעו ברכבות המקומיות בתקופה הזאת.

איתי עצמון: זה אמנם כבר עניין של נוסח.

אופיר אקוניס: אני לא רואה כאן שום דבר מהותי להפעלה עצמה או לביצוע עצמו, פרט לניסוחים של משפטנים.

דנית גלעד: המשמעות היא יותר פרשנית.

דנית גלעד: אם מישהו יזדקק לפרשנות ולתכלית התקנות תהיה לו העובדה שהן נועדו לתקופת הניסוי והמטרה שלהן היא להפעלה ראשונית, כפי שכתוב בדברי ההסבר לסעיף 1.

אופיר אקוניס: מנהלת הוועדה הציעה הצעה.

אופיר אקוניס: תוכלי לחזור עליה?

לאה ורון: יושב-ראש הוועדה, במועד שיעלה את הצעת החוק לקריאה השנייה והשלישית במליאת הכנסת, יתייחס בדבריו להודעה של משרד התחבורה כי בתקופת הניסוי הרכבת תפעל ללא נוסעים.

חוה ראובני: ההסדרים המפורטים יבואו מכוח תקנות.

אופיר אקוניס: בסדר גמור, נחדד את הדברים.

חוה ראובני: את פסקה (1) בתקנה 2 קראנו כבר.

חוה ראובני: אני רוצה להסביר.

חוה ראובני: תקנה 27(ד) קובעת שאסור להשתמש ברכב שהראוּת בו חסומה מן השמשות הצדדיות ומן השמשה האחורית.

חוה ראובני: תקנה 27(ה) קובעת שלמרות האיסור בתקנה 27(ד) זה מותר כשיש מראות תשקיף.

חוה ראובני: אנו קובעים שלעניין הרכבת, הפטור מן האיסור של תקנה 27(ד) לא יהיה במראות תשקיף אלא באמצעי טכנולוגי מותאם.

חוה ראובני: זה לא מראות אלא אמצעים טכנולוגיים שיאפשרו ראוּת.

איתי עצמון: מי יקבע את האמצעים הללו?

חוה ראובני: זה המבנה של הרכבת הקלה שמאושר על-ידי המנהל.

איתי עצמון: במקומות אחרים כתבתם "כפי שקבע המנהל".

איתי עצמון: השאלה אם יש צורך לכתוב את זה גם כאן.

גיתית שיינין: זה מיפרט קבוע שיצטרכו לעמוד בו.

חוה ראובני: זה מבחן פונקציונלי, שהוא מאפשר ראוּת תקינה של הנעשה מצדי הרכבת לכל אורכה.

איתי עצמון: הזכיין אמור לקבוע, או המנהל?

גיתית שיינין: המיפרט של הקרונות נקבע בהסכם הזיכיון.

איתי עצמון: זה מה שרציתי לדעת.

חוה ראובני: אני מבקשת להדגיש שאין צורך בראוּת מאחור מכיוון שהרכבת לא נוסעת אחורה, והראוּת נדרשת רק כדי לראות מה קורה מן הצדדים.

חוה ראובני: לרכבת יש אפשרות תנועה משני הקצוות.

חוה ראובני: נסיעה לאחור משמעותה נסיעה קדימה מן הקצה השני.

חוה ראובני: זה פסקה (2).

אופיר אקוניס: זה אוטובוס משודרג?

חוה ראובני: מדובר כאן על החובה להחזיק משקפיים רזרביות לנהג שיש לו חובת נשיאת משקפיים.

חוה ראובני: כל מי שיש לו חובת משקפיים ברישיון חייב להרכיב משקפיים, אבל ברכב שמסיע למעלה מ-8 נוסעים יש חובה שיהיו גם משקפיים רזרביות.

חוה ראובני: מחילים את החובה הזאת גם על הרכבת המקומית.

אופיר אקוניס: אגב, גם בן אדם יחיד כדאי שיחזיק משקפיים רזרביות.

אופיר אקוניס: למה רק מי שמסיע 8 נוסעים ומעלה?

אופיר אקוניס: מה יקרה לי אם משקפיי יישברו במהלך הנסיעה כשאני נוסע לבד או מסיע את הילדים שלי?

אופיר אקוניס: לפי זה כל אחד צריך משקפיים רזרביות, כי מי שלא רואה לא רואה טוב גם כשהוא נוסע לבד וגם כשהוא מסיע 8 אנשים.

חוה ראובני: אם המשקפיים נשברו, אסור בכל מקרה לנסוע.

חוה ראובני: אבל אם נהג מסיע הרבה נוסעים אנחנו רוצים שתהיה לו אפשרות להמשיך לנסוע, שלא ייעצר.

אופיר אקוניס: בסדר.

אופיר אקוניס: מעניין אותי איך המספר 8 נקבע.

אופיר אקוניס: האם מתחת ל-8 נוסעים זה בסדר?

חוה ראובני: זה ההגדרה של רכב ציבורי.

חוה ראובני: רכב ציבורי יכול להיות מ-8 נוסעים ומעלה.

חוה ראובני: אוטובוס זעיר למשל הוא של 8 נוסעים.

חוה ראובני: ייתכן שיש איזו היסטוריה מדוע נקבע המספר הזה, ואולי צריך שינוי.

חוה ראובני: אלה הוראות תקנות שלא מותאמות ספציפית.

חוה ראובני: 34(ב) היא התקנה שמחייבת להשתמש בצד הימני הקיצוני של הכביש אף אם הוא נת"צ.

חוה ראובני: רוכב אופניים מחויב לנסוע בצד ימין של הכביש.

חוה ראובני: גם אם זה נת"צ מותר לו לנסוע בצד הימני, אבל לא אם זה נתיב רכבת קלה.

חוה ראובני: תקנה 90 קובעת כללי גרירה.

חוה ראובני: רכבת מקומית לא גוררת.

חוה ראובני: תקנה 70 – אנחנו פוטרים אותו מהצבת משולש אזהרה שייראה.

חוה ראובני: תקנה 101 קובעת חובת פנס מהבהב לרכב ארוך.

חוה ראובני: הרכבת המקומית מסומנת בצורה ברורה ולא צריכה את הסימונים של הרכבים החריגים.

חוה ראובני: תקנה 153(ב) קובעת איסור להשתמש ברכב שיש לו גלגלי מתכת בלי צמיגים מגומי.

חוה ראובני: הרכבת המקומית, מטבע הדברים, נוסעת על גלגלי מתכת.

חוה ראובני: חלקים ג', ד', ה' ו-ו' עוסקים ברישוי – רישוי רכב, רישוי נהגים, רישוי אוטובוסים, רישוי מוניות.

חוה ראובני: חלק ז' עוסק בשיטת הניקוד.

חוה ראובני: חלקים ט' ו-ט1 עוסקים בתנועה בין-לאומית.

אופיר אקוניס: אלה הדברים שלא רלוונטיים לענייננו.

חוה ראובני: כאן מדובר על חריג נוסף לאיסור העקיפה מימין.

חוה ראובני: הכלל הוא שאסור לעקוף מצד ימין, אבל מכיוון שנתיב הרכבת המקומית בהרבה מאוד מקומות הוא באמצע הכביש ונתיב הנסיעה נמצא מימין לו אז מותר כמובן לעקוף מימין.

חוה ראובני: בהמשך נגיע אליהם.

חוה ראובני: תקנות 144 ו-145 זה עצירה במקום של תאונה.

חוה ראובני: מי שמעורב בתאונה – ברכבת המקומית בסופו של דבר אנחנו לא מדברים על הנוהג.

חוה ראובני: תהיה חובה למסור גם את שם בעל הזיכיון.

אופיר אקוניס: זה רק אחד.

אופיר אקוניס: הלא כך?

אופיר אקוניס: המובן מאליו מוטב שייכתב ...

חוה ראובני: שלא יצטרכו לברר לאן לפנות.

אופיר אקוניס: זה ברור.

אופיר אקוניס: לא יפנו למישהו אחר.

אופיר אקוניס: הרי יש רק מפעיל אחד.

אופיר אקוניס: עתידה להיות חברת "סיטיפס", אם אינני טועה.

אופיר אקוניס: או שיש עוד מתחרים?

חוה ראובני: לאור הישיבה שקיימנו עם עו"ד עצמון, אנחנו מבקשים להוסיף כאן שתי תוספות.

איתי עצמון: לפני כן, אני מבקש לשאול לגבי תקנה 144 שהחלתם.

איתי עצמון: כתוב כאן שהנהג צריך להגיש עזרה ראשונה.

איתי עצמון: השאלה היכן קבועה החובה להחזיק ערכה כזאת ברכבת, בהנחה שיהיו נוסעים.

איתי עצמון: כרגע אין נוסעים, אבל בכל זאת החלתם את התקנה הזאת.

חוה ראובני: נאמר שביכולתו להגיש עזרה ראשונה.

חוה ראובני: אני חושבת שהמפרט כולל חובה להחזיק ערכת עזרה ראשונה.

חוה ראובני: באוטובוסים בוודאי יש חובה להחזיק ערכה כזאת.

איתי עצמון: השאלה אם החובה הזאת אמורה לחול גם על הרכבת המקומית.

דנית גלעד: המנהל יכול להשתמש בסמכות שלו ולקבוע חובה כזאת.

יערה למברגר: המנהל יכול לתת הוראות לעניין החזקת ערכת עזרה ראשונה בתקופת הניסוי.

יערה למברגר: אלה חלק מן ההוראות שבסמכותו לתת.

איתי עצמון: מכוח מה?

יערה למברגר: מכוח תקנות מסילת הברזל שציינו.

חוה ראובני: כאן אני מבקשת להוסיף את פסקה (8) – היא לא תהיה (8) כי המספרים ישתנו: תקנה 165(ב) עניינה הסמכות להסדיר לוחיות רישוי וסימני זיהוי: "לא ינהג אדם ולא ירשה לאחר לנהוג ברכב הרשום בישראל אם הרכב לא נושא לוחיות זיהוי או סימני הכר שנקבעו על-ידי רשות הרישוי".

חוה ראובני: כאן לא רשות הרישוי תקבע את סימני הזיהוי אלא המנהל.

חוה ראובני: אני מבקשת להוסיף עוד פסקה, שתופיע מן הסתם בהתחלה ולא בסוף: זה יבוא במקום תקנה 3 שמופיעה כרגע בתקנות.

חוה ראובני: תקנה 28(א) קובעת את החובה להחזיק את ההגה בשתי ידיים, ומותר להוריד יד מן ההגה בין השאר לשם הבטחת תקינות פעולתה.

חוה ראובני: אנחנו אומרים שהפעלת ציוד התקשורת הייעודי שיש ברכבת המקומית, צריך לראות אותה כחלק מן הפעולות שנדרשות לשם הבטחת פעולתה התקינה של הרכבת.

חוה ראובני: זה מבלי להתערב כמובן באיסור של שימוש בטלפון נייד שחל לפי תקנה 28(ב).

חוה ראובני: המספר הסידורי של התקנה הזאת ישתנה ויהיה (2).

אופיר אקוניס: תסדרו את המספרים אחר-כך.

אופיר אקוניס: אני רוצה להתקדם ולאשר.

איתי עצמון: אנחנו מוחקים גם את תקנה 3 שעוסקת בציוד המשמש לתקשורת.

איתי עצמון: באיזה ציוד מדובר?

איתי עצמון: מה זה ציוד תקשורת?

הילה הדר: זה קשור למרכז הבקרה.

אופיר אקוניס: יש הערות נוספות?

גיתית שיינין: לעניין תקנה 105 שעוסקת במכונה ניידת - - -

חוה ראובני: זה לא רלוונטי כי הרכבת הקלה היא לא מכונה ניידת.

גיתית שיינין: גם לא קרונות התיקון?

חוה ראובני: קרונות התיקון הם גם רכבת מקומית.

אופיר אקוניס: אם אין הערות, אני מעמיד להצבעה את תקנה 2, על כל השינויים שהוכנסו בה וכן את המחיקה של תקנה 3.

אופיר אקוניס: מי בעד?

אופיר אקוניס: מי נגד?

אופיר אקוניס: הצבעה בעד תקנה 2 – 2 נגד – אין נמנעים – אין תקנה 2 נתקבלה.

אופיר אקוניס: הצבעה בעד מחיקת תקנה 3 – 2 נגד – אין נמנעים – אין תקנה 3 נמחקה.

אופיר אקוניס: תקנה 2 נתקבלה, ותקנה 3 נמחקה.

אופיר אקוניס: תסדרו את המספרים לאחר מכן.

חוה ראובני: בתקנה הזאת יש תוספת שהמשטרה ביקשה לפני פתיחת הדיון.

חוה ראובני: ייתכן שאנחנו נאפשר, אם לא תהיה ברירה, לאמבולנס או לרכב משטרה לנסוע על הנתיב של הרכבת המקומית.

חוה ראובני: "רכב ביטחון" מוגדר בתקנה 1 בתקנות התעבורה והוא נמצא בסטטוס של רכב ביטחון לא בכל עת, אלא רק בעת שהוא משמיע אות אזהרה ומפעיל פנס מהבהב לצורך מילוי תפקידו, רק אז הוא רכב ביטחון.

חוה ראובני: מדובר על רכב משטרה, אמבולנס, רכב כיבוי אש שנוסעים לצורך מילוי תפקידם.

גיתית שיינין: אבל אם כל אמבולנס כל אימת שצריך לעבור במעבר חירום יכול לחצות את נתיב הרכבת, כאשר חלק מהתנאים של המכרז הוא לאפשר מהירות מסוימת לקרונות – מעבר אמבולנסים בשעת חירום לצערנו הוא עניין שגרתי שקורה מדי שעה בערך.

גיתית שיינין: לאפשר מעבר כל-כך שגרתי על המסילה זה בעייתי מאוד.

חוה ראובני: אנחנו מאפשרים להם להפר זכויות קדימה וסדרי עדיפויות בכל הכבישים.

חוה ראובני: הם עושים את זה לצורך הצלת חיים ורק בנסיבות מבצעיות מטעמי חירום.

גיתית שיינין: אני מבינה, אבל זה בעייתי.

חוה ראובני: אני מניחה שגם האמבולנס יעדיף לנסוע בכביש ולא במסילה אם יש לו אפשרות אחרת.

אופיר אקוניס: הסעיף הזה הוכנס לא בכדִי, לדאבון הלב.

אופיר אקוניס: הרי מדובר על אירועים רבי נפגעים וכדומה.

אופיר אקוניס: היא רוצה לבקש שאמבולנס בודד לא ייסע על המסילה.

אופיר אקוניס: אני חושב שאני מבין מדוע הסעיף הוכנס – לאירועים עם נפגעים רבים, לא עלינו.

חוה ראובני: כשנתיב הנסיעה חסום, כשכל הכביש חסום אז יעמוד שם אמבולנס, כאשר נתיב הרכבת קיים ופנוי, ולא יוכל להשתמש בו?

גיתית שיינין: הסעיף מציב כמה בעיות.

גיתית שיינין: בעיה אחת, זה לא אפשר את מהירות הרכבת ואת תנאי השירות לציבור.

גיתית שיינין: כל דבר שעשוי לעכב את הרכבת בעצם הופך את הרכבת מרכבת לסוג של אוטובוס.

גיתית שיינין: זה בעצם שולל את כל השירות של הרכבת.

גיתית שיינין: זה דבר אחד.

גיתית שיינין: וזה גם דבר שמצוי בתנאי הזיכיון.

גיתית שיינין: זה אחד התנאים הבסיסיים להפעלה של הרכבת.

אופיר אקוניס: מה את מציעה לכתוב?

גיתית שיינין: דבר שני, זה גם מְסַכֵן, מכיוון שהרכבת היא לא אוטובוס שיכול לעצור בכל רגע או שיש לו ידע מה קורה.

גיתית שיינין: הרכבת היא אמצעי אוטומטי יחסית.

גיתית שיינין: נכון שזה לא רכבת ישראל עם קרונות שעוברים על המסילה בצורה אטית ועוצרים בכל תחנה, אבל לצורך העניין על מסילת רכבת לא מאפשרים חצייה.

אופיר אקוניס: מכיוון שאנחנו מדברים על הפעלה בתקופת ניסוי, יוסקו מסקנות ואחריהן נהיה חכמים יותר.

אופיר אקוניס: אנחנו מפעילים פיילוט עכשיו.

אופיר אקוניס: נבדוק את הדבר הזה.

גיתית שיינין: הפיילוט הזה בא גם מבחינתנו לבדוק את האפשרות להגיע למהירויות ולהבין איך הרכבת עובדת, כך שצריך למנוע מעבר על המסילה גם בתקופת הניסוי.

אופיר אקוניס: לכן נערך פיילוט.

אופיר אקוניס: אני חושב שהפיילוט ייערך במשך תקופה ארוכה למדי.

גיתית שיינין: השאלה אם אי אפשר לסייג את זכות המעבר הזאת עוד יותר.

אופיר אקוניס: לכתוב "באירוע רב נפגעים"?

אופיר אקוניס: אם אני מבין נכון, את מתכוונת לכך שאמבולנס בודד שיש בו חולה עם מקרה מצער ככל שיהיה שונה מפיגוע רב נפגעים בשוק מחנה יהודה, שבא מחבל מתאבד ואז סוגרים את כל הדרכים.

אופיר אקוניס: דרך אגב, במקרה כזה הרכבת תפסיק לעבוד כי כל התנועה תיעצר באותו ציר בלאו הכי ואז בוודאי ירצו להשתמש בציר של הרכבת לפינוי מהיר של הנפגעים, בעיקר לבתי-חולים וכדומה.

אופיר אקוניס: היא מתכוונת שהנתיב לא ישמש לאמבולנס בודד או לשח"ל או משהו כזה, שגם אלה מקרים חשובים כשלעצמם.

אופיר אקוניס: לזה היא מכוונת, אם אינני טועה.

קובי דודיאן: צריך לזכור שגם הרכבת עצמה יכולה להיות מעורבת בתאונה ואז האמבולנס צריך להגיע לאדם שהרכבת פגעה בו.

גיתית שיינין: זה עניין אחר.

גיתית שיינין: זה נכון.

חמד עמאר: בכל העולם מקובל שהוא משמש כנתיב לרכבי חירום.

אופיר אקוניס: אני מזכיר לך שכל ההסדרים הללו הם לתקופת הניסוי ונסיק מסקנות בתום תקופת הניסוי.

אופיר אקוניס: אני מעמיד להצבעה את תקנה 4, עם התוספת.

אופיר אקוניס: מי בעד?

אופיר אקוניס: מי נגד?

אופיר אקוניס: הצבעה בעד תקנה 4 – 2 נגד – אין נמנעים – אין התקנה נתקבלה.

אופיר אקוניס: תקנה 4 נתקבלה.

חוה ראובני: אלה המהירויות שמותרות גם לרכב בדרך עירונית, 50 קמ"ש, ובתמרורים אפשר לשנות את המהירויות האלה כלפי מטה וגם כלפי מעלה עד 80 קמ"ש, לפי סימון בתמרור.

אופיר אקוניס: כלומר המהירות תהיה 50 קמ"ש, אלא אם יצוין אחרת?

גיתית שיינין: זה יכול להגיע ל-60-70 קמ"ש.

אופיר אקוניס: יש מקומות שזה יגיע למהירות הזאת?

אופיר אקוניס: אולי יש מקומות בתוך העיר אבל בדרך פחות צפופה.

אופיר אקוניס: זה לשיקולכם המקצועי.

אופיר אקוניס: יש הערות נוספות?

אופיר אקוניס: מי בעד?

אופיר אקוניס: מי נגד?

אופיר אקוניס: הצבעה בעד תקנה 5 – 2 נגד – אין נמנעים – אין התקנה נתקבלה.

אופיר אקוניס: תקנה 5 נתקבלה.

חוה ראובני: התקנה שאני עומדת לקרוא לא חלה על הרכבת אלא על כלי הרכב האחרים בהתייחס אליה.

חוה ראובני: אנחנו מורידים את המילים "או תמרור" אחרי המילים "תקנות התעבורה" מכיוון שחובת הציות לתמרורים נובעת מתקנות התעבורה.

איתי עצמון: אני רוצה להעיר בעניין התקנה הזאת, קודם כול לא כל-כך ברור איך נדע את המרחקים כאשר אין סימון או תמרור כלשהו שמכוון אותנו.

איתי עצמון: צריך לזכור שבצד ההוראות הללו יש סנקציה פלילית, לכן צריך להביא גם את זה בחשבון כאשר קובעים איסור שלא כל-כך ברור איך אפשר ליישם אותו.

חוה ראובני: הטלת איסורי חניה על-פי מטרים זה דבר שקיים בתקנות רבות, כמו תקנה 72.

חוה ראובני: זה קיים במקומות רבים.

חוה ראובני: נכון שלאזרח אין מטר, אבל באותה מידה גם לפקח אין מטר.

חוה ראובני: זה נסמך בעיקר על הערכה.

חוה ראובני: לגבי התחום של התחנה, הכוונה שהתחנות יסומנו ואז לא יהיה בכלל ויכוח על התחום.

חוה ראובני: לגבי שני המטרים, המרחק ברוחב שצריך להישאר בין הרכב החונה ובין הפס הקרוב של המסילה – הסיבה היא שהמסילות רוחבן כרוחב גלגלי הרכבת, גוף הרכבת רחב קצת יותר ויש תנודתיות מסוימת של הרכבת תוך כדי תנועה לרוחב, והרכב החונה גם צריך לפתוח את הדלת ואדם עומד לידו כאשר הדלת פתוחה כדי להיכנס.

חוה ראובני: צריך איזה טווח מרחק ביניהם כדי שהרכבת הנוסעת לא תפגע ברכב החונה.

חמד עמאר: למה לא מסמנים שני מטרים?

חמד עמאר: איך אנשים יידעו?

חמד עמאר: בזה יש סכנת חיים.

חוה ראובני: אי אפשר לסמן את כל רוחב הכביש לאורך פסי המסילה.

חוה ראובני: אנחנו מדברים כאן על הרוחב.

אופיר אקוניס: שואל חבר הכנסת חמד עמאר מה יפריד בין המסילה ובין כלי הרכב החונים.

אופיר אקוניס: איך נדע?

יערה למברגר: יש הרבה איסורים לחניה, למשל במרחק מסוים מברז כיבוי.

איתי עצמון: אני מציע למחוק את המשפט החל מהמילים "באין סימון" ועד "40 מטרים אחריו".

יערה למברגר: זה באין סימון, בתחום 40 מטרים לפני תמרור, זאת אומרת שיש תמרור, לאדם יש הערכה מסוימת של מטרים.

יערה למברגר: זה דבר שאנו עושים במהלך הנהיגה שלנו באופן קבוע, מעריכים מרחקים.

איתי עצמון: אבל נוקבים כאן במספר מדויק מאוד.

יערה למברגר: בגלל זה לוקחים איזשהו טווח בטיחות.

איתי עצמון: אי אפשר לנסח את זה בצורה כללית יותר, שלא נוקבת במספר כלשהו?

חוה ראובני: אדרבה, זה משאיר עוד יותר מקום לוויכוח, האם המרחק מתאים או לא מתאים.

חוה ראובני: במיוחד היום כשהרכבת היא שחקן חדש על המגרש והציבור לא יודע.

חמד עמאר: אם זה שחקן חדש למה לא מסמנים?

חוה ראובני: נסמן את התחנות.

חמד עמאר: אם נסמן את זה לא תהיה בעיה.

חוה ראובני: אבל לפעמים הסימון מיטשטש, יש עבודות בכביש, מחליפים אבן שפה וכולי.

חמד עמאר: אז עובדים על זה.

חמד עמאר: נושא הסימון חשוב מאוד.

אופיר אקוניס: אנחנו גם בהפעלה ניסיונית.

איתי עצמון: אני מציע שנמחק את המשפט, מן המילים "ובאין סימון" ועד "ו-40 מטרים אחריו".

איתי עצמון: את תחום התחנה הזכיין יכול לסמן.

קריאה: זה יסומן.

גיתית שיינין: בעניין תקנה 6 בכלל, בטיוטות שקיבלנו לתקנות יש גם סמכות לגרירת רכבים, שזה דבר שלא נכנס בנוסח שלפנינו.

גיתית שיינין: ככל שרכב כן יחנה על המסילה, צריך להזיז אותו.

חוה ראובני: בחסימה של צירי תנועה יש סמכויות גם היום בדיני התעבורה.

גיתית שיינין: אין צורך בסמכות מיוחדת כאן?

חוה ראובני: אין צורך.

חוה ראובני: זה נובע מההחלה של דיני התעבורה.

ינון יוגב: אין כוונה להקנות לזכיין פרטי סמכות כזאת?

חוה ראובני: אנחנו לא מקנים לזכיין פרטי שום דבר.

חוה ראובני: זה סמכות של הפיקוח העירוני.

אופיר אקוניס: הסמכות של עיריית ירושלים, או של המשטרה, לפי הצורך.

אופיר אקוניס: תן קרדיט גם לתושבים שלא יעשו את זה וגם לעירייה שבוודאי תרצה לגבות את הקנס.

אופיר אקוניס: תדע לך, יש כאן הרבה אינטרסים.

אופיר אקוניס: אבל קודם כול לציבור שלא יעשה את זה ואחר-כך גם לעירייה.

אופיר אקוניס: היא בוודאי תרצה את הגרירה וכדומה.

אופיר אקוניס: אגב, בירושלים זה גם מופעל על-ידי זכיין פרטי?

אופיר אקוניס: בתל-אביב הגורר הוא פרטי ואחר-כך מחלקים את הקנס בין הגורר ובין העירייה שמקבלת את הקנס על העבירה של החניה.

חוה ראובני: אבל עדיין זה מטעם העירייה והסמכות היא של העירייה.

אופיר אקוניס: מי בעד תקנה 6 עם התיקונים שהוכנסו בה?

אופיר אקוניס: מי נגד?

אופיר אקוניס: הצבעה בעד תקנה 6 – 2 נגד – אין נמנעים – אין התקנה נתקבלה.

אופיר אקוניס: תקנה 6 נתקבלה.

חוה ראובני: במקום "כפי שאישר המנהל" יבוא "כפי שהורה המנהל".

חוה ראובני: זה תיקון שביקש עו"ד עצמון.

איתי עצמון: כדי שיהיה ברור שיהיו הוראות כלליות שיחולו על העניין הזה.

אופיר אקוניס: יש הערות?

אופיר אקוניס: אין.

אופיר אקוניס: מי בעד תקנה 7? מי נגד?

אופיר אקוניס: הצבעה בעד תקנה 7 – 2 נגד – אין נמנעים – אין התקנה נתקבלה.

אופיר אקוניס: תקנה 7 נתקבלה.

חוה ראובני: לבקשת המשטרה אנחנו רוצים להוסיף בסיפה "וסומן על כך", שיהיה סימון היכן מותר לחצות.

חוה ראובני: את תקנת משנה (ב) אנחנו מבקשים למחוק.

חוה ראובני: כאשר אדם מוליך בעל-חיים הוא ממילא הולך גם, ולא חשוב אם הוא מחזיק כלב קשור ברצועה או הולך בלעדיו.

חוה ראובני: אם אסור לו ללכת לא צריך להגיד את זה לחוד.

חוה ראובני: גם בתקנת משנה (ג) יש שינוי קטן לבקשת המשטרה ולבקשת עו"ד עצמון.

חוה ראובני: יש קטע של הנתיב שאמור להיות מדרחוב, ברחוב יפו.

חוה ראובני: לפיכך שם בחלק מן המקומות תהיה תנועה משולבת, ובאותו מקום למרות האיסור הכללי על הליכה בקטע הזה - - -

אופיר אקוניס: אנשים יצטרכו להתרגל לזה.

חוה ראובני: המשטרה ביקשה להוסיף גם "נסיעה של סוג רכב".

חוה ראובני: יש סוגי רכב שיצטרכו להגיע למקום, למשל לצורך אספקה לחנויות או חלוקה של גז.

אופיר אקוניס: כל זה ייבחן בפיילוט.

אופיר אקוניס: הפיילוט חשוב מאוד.

אופיר אקוניס: אולי תסיקו שיש כאן בעיה כלשהי, גם "סיטיפס" וגם משרד התחבורה והמשטרה.

גיתית שיינין: אנחנו חוזרים עכשיו ביתר משנה על הערתנו.

גיתית שיינין: אם מדובר על אספקה יומית לחנויות ולצורך זה מאפשרים נסיעה על המסילה אז בכלל אנחנו מייתרים את כל השירות של הרכבת.

חוה ראובני: אנחנו לא מדברים על נסיעה חופשית, אלא בכפוף לאישור של המפקח על התעבורה, בכפוף לתנאים.

חוה ראובני: יכולה להיות הגבלה לסוגי רכב מסוימים, או לשעות מסוימות וכולי.

חוה ראובני: אי אפשר לייחד, בוודאי ברחוב יפו שהוא רחוב עתיר פעילות, להגיד ששום רכב לא ייכנס לשם אף פעם.

דנית גלעד: אולי ראוי שהסמכות של המפקח על התעבורה תהיה בהתייעצות עם המנהל, או עם קצין משטרה.

דנית גלעד: כלומר שיילקחו בחשבון לא רק היבטים תעבורתיים אלא היבטים שקשורים לרכבת.

חוה ראובני: אפשר בהחלט.

אופיר אקוניס: אין לנו התנגדות.

גיתית שיינין: ומה עם הזכיין?

איתי עצמון: זה מופיע בתקנה 9 שקובעת כי הסמכות של רשות התימרור המקומית תהיה בהתייעצות עם המנהל.

קריאה: הוא לא מעורב בהליכי רגולציה.

איתי עצמון: אני רוצה להבהיר, התוספות האלה – הכול מותנה בתמרורים שיוצבו.

איתי עצמון: איזה קצין משטרה?

דנית גלעד: בתקנה 18 לתקנות התעבורה, כאשר נקבעים הסדרי תנועה יש התייעצות עם קצין משטרה.

דנית גלעד: מאחר וכאן אנחנו בתקופת ניסוי - - -

לאה ורון: בתקנה 18 כתוב "קצין משטרה"?

דנית גלעד: כן.

דנית גלעד: שם רשות התימרור המקומית אמנם קובעת את ההסדרים, אבל כאן נקבע איזשהו חריג לעניין תקופת הניסוי.

חוה ראובני: התקנה הבאה, תקנה 9, עונה על השאלות.

חוה ראובני: שם, לבקשת המשטרה, אנחנו רוצים להוסיף עוד משפט: "אין באמור כדי לגרוע מחובות ההתייעצות לפי תקנות התעבורה".

חוה ראובני: אני חושבת שתקנה 9 תענה על ההערה שהערתם כאן.

דנית גלעד: לא, משום שהמפקח על התעבורה הוא לא רשות תימרור מקומית.

חוה ראובני: אבל הוא יצטרך להציב תמרור.

חוה ראובני: אנחנו מוסיפים גם שיוצב תמרור.

דנית גלעד: אבל ההחלטה תהיה שלו ואז יוצב תמרור מתאים.

דנית גלעד: זה לא בהכרח אותו דבר.

חוה ראובני: יש מן הצדק בדבריך.

חוה ראובני: יש זהות פרסונלית אבל לא מוסדית בין המפקח על התעבורה לרשות התימרור.

חוה ראובני: זה אותו אדם, אבל זה גוף מוסמך אחר.

לאה ורון: ולפיכך?

חוה ראובני: אני חושבת שאפשר להוסיף "בהתייעצות עם המנהל".

לאה ורון: "בהתייעצות עם המנהל וקצין משטרה"?

דנית גלעד: זה לתקופה של ניסוי.

דנית גלעד: בסך הכול מתייעצים עם קצין המשטרה.

דנית גלעד: לא חייבים לקבל את עמדתו.

דנית גלעד: תהיה חובת התייעצות.

חוה ראובני: צריך להגדיר את קצין המשטרה.

דנית גלעד: בתקנה 18 אין הגדרה ל"קצין משטרה".

חמד עמאר: לא הוגדר "קצין משטרה"?

דנית גלעד: לא.

דנית גלעד: כתוב "התייעצות עם קצין משטרה".

דנית גלעד: אנחנו נקבע.

דנית גלעד: בפועל מתייעצים עם מהנדס התנועה של המחוז הרלוונטי.

דנית גלעד: לא נשלח כל קצין משטרה.

אופיר אקוניס: אז צריך לכתוב את זה.

אופיר אקוניס: "קצין משטרה" זה כללי מאוד.

חוה ראובני: אפשר להגיד "משטרת ישראל" ולהתייחס למוסד ונשאיר להם את הסמכות לקבוע מי קצין המשטרה.

אופיר אקוניס: זה עדיף לכם מ"קצין משטרה"?

אופיר אקוניס: כי "משטרת ישראל" זה יכול להיות גם אחרים במשטרת ישראל.

חוה ראובני: אם כך, אפשר להגיד "קצין משטרה" כי בתקנה 1 יש הגדרה.

אופיר אקוניס: מאה אחוז.

אופיר אקוניס: תוסיפו את הערת המשטרה על התייעצות עם קצין משטרה.

גיתית שיינין: הייתי רוצה להכניס עדיין איזו הסתייגות, שגם אם מתירים תנועה כזו של רכבים זה יהיה באופן שלא יפגע בתדירות הרכבת או בהפעלת הרכבת.

קריאה: המפקח על התעבורה אחראי על כך.

קריאה: בתקופת הניסוי זה לא רלוונטי.

גיתית שיינין: זה כן רלוונטי לתקופת הניסוי מכיוון שתקופת הניסוי נועדה לבחון גם את אופן הפעלת הרכבת.

איתי עצמון: מה התוספת שאת מציעה?

קריאה: המפקח על התעבורה אחראי באמת על המיזוג בין אמצעי התחבורה השונים.

גיתית שיינין: אני מבקשת להבהיר שאחד השיקולים הכי רלוונטיים כאן הוא שכל אישור שיינתן, אם יינתן, לרכבים נוספים שיכולים לנסוע על נתיב שנועד להיות בלעדי לרכבת יינתן אך ורק בשים לב מוגבר שזה לא יפגע בהפעלת הרכבת.

איתי עצמון: האם לא חזקה על המפקח על התעבורה שלא יקבע הסדרים שיפגעו?

יערה למברגר: בגלל זה הוספנו את ההתייעצות עם המנהל.

גיתית שיינין: זה היה אמור להיות נתיב בלעדי לרכבת.

הילה הדר: הוא עדיין מוקצה לרכבת, אבל יש עניינים מסוימים שעדיין המפקח על התעבורה רשאי לשקול אותם.

חוה ראובני: לא הפקענו את הנתיב הזה לטובת הרכבת.

חוה ראובני: הוא עדיין רחוב ציבורי שחייבים להתנהל בו דברים נוספים.

גיתית שיינין: מספיק שפעם בשעה יהיה רכב על המסילה, זה יעכב את הרכבת.

איתי עצמון: מה קורה בערים אחרות בעולם?

איתי עצמון: אני מניח שהמצב דומה בערים אחרות שבהן הרכבת משתלבת ברחוב.

גיתית שיינין: כשיש רכבת סגורה, זה לא בעיה.

איתי עצמון: אבל לא על כך מדובר.

חוה ראובני: אנחנו לא מדברים על רכבות תחתיות.

גיתית שיינין: אז מאפשרים נתיבים אחרים לנסיעה.

חמד עמאר: יש מדינות בעולם בהן רכב רגיל יכול לנסוע על נתיב הרכבת.

חמד עמאר: ראיתי את זה בהרבה מדינות בעולם.

גיתית שיינין: אנחנו לא מדברים על tram אלא על light railway.

גיתית שיינין: זה דבר אחר.

לאה ורון: בכל מקרה אלה סמכויות שניתנו למפקח וחזקה עליו שהוא יתייעץ.

חוה ראובני: אין חשש שהמפקח על התעבורה לא יביא בחשבון את האפשרות של רכבת לפעול כפי שהוא עצמו דורש ממנה, ויעשה את הפגיעה המינימלית, ויתייעץ לצורך זה גם עם המנהל וגם עם קצין המשטרה.

חוה ראובני: אם לא ישקול את זה אפשר יהיה לבוא אליו בטענה על פגמים בשיקול דעתו.

אופיר אקוניס: מי בעד תקנה 8?

אופיר אקוניס: מי נגד?

אופיר אקוניס: הצבעה בעד תקנה 8 – 2 נגד – אין נמנעים – אין התקנה נתקבלה.

אופיר אקוניס: תקנה 8 נתקבלה.

חוה ראובני: הוספנו את הסיפה לבקשת המשטרה.

חוה ראובני: זה בדיוק ההתייעצות שדובר עליה קודם לפי תקנה 18, של רשויות התימרור.

חוה ראובני: על הצבת תמרורים נדרשת התייעצות עם קצין משטרה ועם קצין משטרה צבאית במקומות מסוימים, אם כי זה לא רלוונטי כאן.

יערה למברגר: התייעצות עם קצין משטרה צבאית – זה לא רלוונטי, לא בתקופת הניסוי ולא בענייננו.

איתי עצמון: אתם רוצים להפנות, במקום "סמכויותיהן" לכתוב "סמכויותיהן לפי תקנות התעבורה", או שאין בכך צורך?

חוה ראובני: זה המקום היחיד שבו יש להן סמכויות.

איתי עצמון: אני שואל לשם הסדר הטוב אם צריך להוסיף את זה לדעתכם.

חוה ראובני: אני סבורה שלא כי בכל מקרה אנו נמצאים גם במסגרת תיקון תקנות התעבורה.

איתי עצמון: אבל זאת תקנה חיצונית.

חוה ראובני: נכון, אבל שם מופיעות הסמכויות שלהן.

חוה ראובני: אין להן במקום אחר סמכויות.

אופיר אקוניס: מי בעד תקנה 9?

אופיר אקוניס: מי נגד?

אופיר אקוניס: הצבעה בעד תקנה 9 – 2 נגד – אין נמנעים – אין התקנה נתקבלה.

אופיר אקוניס: תקנה 9 נתקבלה.

אופיר אקוניס: תקנה 10 יכולה אולי לסבר את אוזנה של היועצת המשפטית של "סיטיפס", שהכול זה לתקופת הניסוי.

אופיר אקוניס: לשם כך מתקיים הניסוי.

אופיר אקוניס: מי בעד תקנה 10?

אופיר אקוניס: מי נגד?

אופיר אקוניס: הצבעה בעד תקנה 10 – 2 נגד – אין נמנעים – אין התקנה נתקבלה.

אופיר אקוניס: אנחנו מאשרים את תקנה 10, גם כדי שתצאי מכאן רגועה יותר.

אופיר אקוניס: לשם כך זה נועד.

אופיר אקוניס: תרכזו את כל ההערות שלכם וייתכן שפה ושם יוכנסו שינויים.

חוה ראובני: יהיו לקחים.

לאה ורון: לשם המשלוח של המכתב שמודיע שהוועדה אישרה את התקנות תעבירו בבקשה בדחיפות את הנוסח הסופי כדי שעו"ד עצמון יוכל לבדוק אותו, ואז אוכל להוציא את המכתב.

אופיר אקוניס: מצוין.

אופיר אקוניס: תקנות התעבורה (הסדרים לתקופת הניסוי של הפעלת רכבת מקומית בירושלים) (הוראת שעה), התש"ע-2009, מאושרות.

אופיר אקוניס: התקנות אושרו, החוק אושר, ואנחנו נשמח לבוא אל חברת "סיטיפס", כל חברי הוועדה, לאחת מנסיעות המבחן.

אופיר אקוניס: תודה רבה.